khistorydata/jeongjo-sjw-relations huggingface dataset:
정조 19년 · 강
南兵使李格以官鎭門聚點後試射放馳啓命其餘諸道之尙不狀聞委折査問論勘
정조 19년 · 목
因該兵使狀啓敎以南兵使外皆不狀聞特敎嚴飭之下焉敢若是泛忽乎其委折査問諸道草記論勘
정조 19년 · 강
差送別齎咨官鄭思賢先報賀使馳發之由
정조 19년 · 목
別咨朝鮮國王爲備陳事情冀蒙轉達事乾隆六十年十一月十九日當職承淮貴部咨節該儀制司案呈內閣抄出欽奉上諭一道相應敬謹刊刷知照朝鮮國王可也等因奉此又同日承淮貴部咨節該儀制司案呈內閣抄出欽奉上諭一道相應敬謹刊刷知照朝鮮國王可也等因奉此再承淮貴部咨節該儀制司案呈十一月初十日淮內閣將慶賀太上皇帝傳位表文嗣皇帝登極表文幷太上皇帝三大節表文共五道兼寫淸漢式樣進呈後交出到部應將傳位登極表式先行刊刷頒發於丙辰年元朝恭進再丙辰元朝慶賀表文前經大學士公阿等奏淮照常呈進相應一倂知照朝鮮國王可也等因奉此當職欽奉開讀訖竊伏惟天地重熙日月繼明此實載籍以來所未有之盛禮鉅典顧小邦君民職自比於內服誠深切於北拱歡欣攢頌倍百恒情伏況偏蒙字撫之仁遄頒知照之咨拜稽莊誦微忱益激恭依新降表式謹具不腆土宜馳發專价幸趁三元令節呈進賀謝計廁萬國末班爲此先差行副司直鄭思賢前去通告煩乞貴部照詳轉奏且伏念今當曠古之會凡係應行之節有難按照爲例宜經稟裁乃遵幷此具由咨覆亦望知會施行須至咨者右咨禮部乾隆六十年十一月二十日藝文提學尹蓍東製
정조 19년 · 강
以閔台爀爲大司諫尋遞以曺允大代之竝前望也
정조 19년 · 목
敎曰今日拜表時兩司不可不備員臺諫有闕之代前望單子入之待下批牌招先參班後謝恩前望以台爀批下○因監察茶時啓辭敎以未肅拜諫長許遞前望單子入之待下批牌招先爲進參於拜表押班之行使之追後謝恩前望以允大批下
정조 19년 · 강
召見進賀正使李秉模副使徐有防書狀官柳畊承文院公事堂上李晚秀及諸承旨于誠正閣
정조 19년 · 목
諸承旨持公事入侍也○予謂秉模等曰渡江可在何日秉模等曰趁來月初二日渡江伏計予曰皇帝之六十年在位旣是前代稀有之事而今此傳位尤爲往牒所未有盛擧也使行到燕後先呈奏文次進賀表體禮當如此矣或以爲奏文不如表云而予意則遣辭之委曲懇摯文勝於表且謝恩奏文旣有前例禮部亦當順受矣予曰觀風上國且當授受盛禮卿等此行可謂狀觀矣先來出送時凡百聞見勅行遲速細細詳探必趁正月初二日間發送也仍下御製五言四韻律詩二篇賜秉模詩曰中原方有事專對更勞卿福壽稀前牒傳禪受大名出疆仍熟路覘國最今行跋涉須珍重綏玆隔歲情賜有防詩曰星文動帝所冠蓋入幽燕使价詩三百華夷路四千風波憂畏際軒陛夢魂邊萬國新元會奉躔步武聯秉模有防曰雲漢昭回恩敎鄭重臣等感不知所有矣
정조 19년 · 강
命進賀正副使仍把海西關西驛馬各一雙赴燕
정조 19년 · 목
進賀正使李秉模啓言今番使行不容少緩而行事遲速專係馬政臣與副使俱忝閣職閣臣公行例有給馬之規請海西關西兩道驛馬各一雙仍把赴燕從之
정조 19년 · 강
命今番使行譯官趙明會加定帶去
정조 19년 · 목
進賀正使李秉模啓言今行譯官員數用最少之例而譯官中趙明會嫻習漢語且慣行事云加定帶去京盤纏一體上下之意請分付從之
정조 19년 · 강
命灣尹狀啓上來時箕營只擧大槪於狀啓及謄報仍著爲式
정조 19년 · 목
平安監司金載瓉狀啓以爲卽接義州府尹沈晉賢本月十九日巳時成帖狀啓謄報內禮部咨文齎來大國人迎入宴廳茶啖飯供禮單等物照數越給答通亦爲成給則如前留一日當日辰時還歸而皇曆先來消息使譯學洪仁福探問則答以俺等以鳳城甲軍替受咨文以來故全然不知云緣由馳啓敎以每欲定式矣灣尹狀啓以箕營全謄之故輒多遲滯此後只擧大槪於狀啓及謄報事令廟堂分付該道
정조 19년 · 강
飭未下直守令明日辭朝
정조 19년 · 강
命和順縣監朴右源一司除署經下送
정조 19년 · 목
政院以和順縣監朴右源兩司俱未署經大司憲曺允大司諫申大尹牌招憲府只有掌令洪受浩一人無以備員署經稟允之敎以一司除署經下送
정조 19년 · 강
遞承旨李鼎揆以李肇源代之前望也
정조 19년 · 목
敎曰新除授承旨李鼎揆已經知申云許遞前望單子入之待下批牌招察任前望以肇源批下
정조 19년 · 강
命左議政兪彦鎬安心調理
정조 19년 · 강
召見諸承旨及承文院公事堂上李晚秀于誠正閣
정조 19년 · 목
諸承旨持公事入侍也○予謂晚秀曰聞使行渡江當在二十八日云奏文必須極意淘洗趁此日子淨書以送而前文衡處亦竝送草博議期於盡善盡美之地可也
정조 19년 · 강
重推大司諫曺允大更爲牌招
정조 19년 · 목
敎曰諫長處義不可只以太過言豈或强其所不强而如是嚴飭乎奉牌之牌先爲呼望大司諫曹允大從重推考更爲牌招
정조 19년 · 강
掌令洪受浩疏陳母病乞遞批許歸護
정조 19년 · 강
召見和順縣監朴右源于誠正閣
정조 19년 · 목
予謂右源曰湖南之今年年事雖云比昨年稍勝而瘡痍未起弊瘼尙多下去後凡係蘇殘之方殫竭做去可也
정조 19년 · 강
僉知梁周翊疏陳時務十二條賜批中批周翊兵曹參議召見于誠正閣
정조 19년 · 목
疏略曰殿下荷皇天付畀之責者何如祖宗之所遺投於殿下者何如臣民之所蘄望於殿下者何如殿下之所自期於宸衷者亦何如而治未食效化不徯志乃於純陰用事之月轟轟之聲燁燁之光達曙乃止雷也者上帝之號令也政也者殿下之號令也政之號令錯則雷之號令應之此天人相與之一理也昔邵雍謂雷起於起處止於止處臣謂起處卽殿下之心也止處亦殿下之心也殿下體太極之簡易建皇極之蕩平則兩儀自位萬品自孚何憂乎冬雷噫天之生聖人不數人之望太平已極殿下此時不克開一治則東方千載孰鑄此一極之治乎臣竊惟天地間有一極焉天之太極君之皇極是已環東土數千里物萬事萬孰能一之惟殿下可以一之方今國計民憂之可一者其目有十二一曰貧當咸一二曰兵農咸一三曰良賤咸一四曰文武咸一五曰科薦咸一六曰中外咸一七曰遠近咸一八曰賦役咸一九曰朋黨咸一十曰紀綱咸一十一曰禮樂咸一十二曰誠敬咸一一之之要在乎先正太極後建皇極也世徒知皇極之無偏無黨爲蕩平之一而已不知太極之無思無慮爲簡易之一也凡此十二條之可一者盍思大簡易大蕩平一極一治之道乎十二條在册子少垂察焉臣地處寒畯入我朝十八代大小科甲連世不絕故人或稱以湖南名族分館時踵襲大北凶論置之芸閣大臣入啓請調用先大王特敎曰國典雖監宗室例爲槐院況孝寧大君之九代外孫乎可謂毛將焉傳且廢朝校書儘榮非辱槐院調用可也卽除萬寧殿別檢天地生成之澤圖報無地後以監察應直言策語多觸諱兩司合啓遠配嶺沿聖德包荒中路蒙宥世以危言險說目之仗馬一鳴見斥者十數年幸賴聖明甄復寄以賑邑一心賙飢三載準瓜今又推恩陞資感激入洛而年已七十四旅次留住不得將欲復尋鄕路而生逢聖君不忍便訣月前適値雷異求言之時卽治一極一治之疏抱牘徊徨積有日矣今乃拜稽以獻批以爾以遐外疏蹤年云七耋跋涉投匭陳此十二條經綸言多可用誠亦可尙第一貧當咸一條限田名田固好今之疇塍異於古之井畝所以橫渠說之只傳於紙上予每曰我國職田之制推廣於士庶則三代可四云治不徯志任非其人徒發中朝之歎爾能說及於欲說未說之說益覺入才之不係於京鄕而與其撓民而蔑效不若不撓之爲得下此蠲還耗一事卽予心上籌度而爾又言之爾必是有識讀書之士欲一召問矣第二兵農咸一條可勝言哉每一念及夜必明發近日壯營之設施竊擬紫陽先從一方之語而事姑未就豈可輕說爾以遠人只知舊設軍營之弊不得不略有提槪於捄弊之方第三良賤咸一條若心在於一番大釐正年前萬言之諭卽若軍兵之掌號會當有牢定之規爾或老不及見乎第四文武咸一條一言而蔽之曰三百六十邑宰莫如交差而輪除之便於民國而便於公私爾又能說此是矣是矣第五科薦咸一條萬般良法豈此於得一師儒之人奈科目用人人才不若昔累人益痼初元綸音之欲倣周官鄕擧之遺義者到今思之迂矣予則曰捨却閑說話使家家人人誦習經傳知有義理倫綱然後當可爲矣外此如此如彼之制度文爲皆末也何足言第六中外咸一條宮府一體自有一副規模而今乃弊生於此寧不使人浩歎乎附陳常參輪對之式固美矣因其式而務其實則朝士之賢否生民之利害不難分別何必每月朔會爲哉此則爾言未必是第七遠近咸一條亦予嘗所耿耿者遠臣近臣之稱在於之齊之魯之戰國時節則可也我國則邦域之內都是家室之人何論遠近二百年餘科宦漸不及於鄕外至於近日竝與城外而不及董飭而未見其對揚之實宜乎爾所云云第八賦役咸一條有非造次可言而蔘弊事先欲問於有司矣第九朋黨咸一條眞所謂可與樂成不可與謀始始雖落落久當收效矣第十紀綱咸一條先從去奢侈使衣章不紊上下不僭卽日下捄時之緊要急務躬率之敎蚤夜留意如爾所云數件事近於不然矣第十一禮樂咸一條禮從時用義在緣情豈不曰聖人之爲人情之田而樂亦然不但係於金鏗玉鏘寸干尺管第十二誠敬咸一條人之所以爲人惟二字是賴予所受用者亦惟在是矣仍敎曰前僉知梁周翊之疏言言可嘉況是忠臣之裔文襄之傍孫乎在外兵曹參議移除禮議其代除授牌招入直
정조 19년 · 강
左議政兪彦鎬六度呈辭賜不允批重推知製敎洪秀晚李基讓沈奎魯
정조 19년 · 목
批曰例批反涉於文具予豈多言辭單治近於課程卿無過讓須念鞠躬之義莫孤敷心之誠矧今國事有泮渙之憂倚毗方篤廟謨多備豫之策裁決屬誰冠蓋相望於關河事務非止一二簿牒多滯於京外艱虞不比尋常此非卿丐閑之時盍體予求助之意卿乃去三輔西年紀差少殫一心而休戚與同初年遭逢已自三接於前席近日倚注益騐重卜於中書微痾乍添近雖浸延旬朔勿藥有喜自可遄復天和夫何屢度陳懇之章莫諒一體殷須之念眞若準請而乃已殊欠交相孚之方所以旣諭而復申庸示必不捨之意於戲雖欲養閑於樞府此誠何時方切注意於台司決難曲副體此諄複之誥亟斷辭巽之章所辭宜不允副校理沈奎魯製敎曰不允批答每費數時書入而正書安寶之際已致侵夜又欲傳諭則夜將深矣此豈使之安心調理之意乎近日批答代撰知製敎從重推考此後復或踰時當該知製敎直捧禁推傳旨
정조 19년 · 목
承旨金啓洛啓言持平李儒修引避退待今至多日大司諫曺允大旣詣臺廳不爲處置徑先出去事甚未安請推考從之
정조 19년 · 강
召見諸承旨及京畿監司金文淳于誠正閣
정조 19년 · 목
諸承旨持公事入事○予謂文淳曰始興果川等地抄兵置屯事今幾就緖否文淳曰臣與該邑倅今方爛商便宜之道而軍兵則必期自願募入田畓則價入千兩所收似不下三十包穀云矣予曰予之苦心專在於兵農相依之策而氓之蚩蚩不識利害之相懸易致繹騷之歎其彌綸撫恤之方爲任事之臣者不可不念也渠輩之上番也自朝家給糧給饌糊口之道可謂裕足矣且積柴江上以爲溫處之方而鄕軍卜馬逐日運給及其下番之時例下路資及試射賞典以錢以木歸橐不些其中有技者登科發身而榜月中不稱鄕軍稱之以鄕武士則朝家之爲渠輩地可謂曲盡矣先以此意曉諭
정조 19년 · 강
命關西遠射武士金啓默更試以聞
정조 19년 · 목
兵曹啓言關西遠射武士前萬戶金啓默依下敎今日禁軍祿試射時更爲試取則一矢二百五步二矢二百十一步三矢二百十六步敎以步數雖勝於韓述道初次旣不入格此後坐起更試草記則當親試後施賞令該房知此臨時微稟
정조 19년 · 강
平安監司金載瓉兵使申應周狀罷小坡兒堡長朴敬琦命載瓉等推考還送其狀本刪却剩語以聞
정조 19년 · 목
因平安監司金載瓉小坡兒權管朴敬琦罷黜事狀本敎曰朝延之設置方伯任其刑獄之權者尊風化杜奸宄使吏民畏法而避罪苟不制之於未然莫若方便於旣然向來阿耳事極爲關西之恥事而曾未幾何又以此狀看作大事張皇爲說不嫌其登聞之煩屑若此則捶撻杖棍皆可上煩乎邑吏之不畏堡長誠有頑悖之罪而堡長所爲法無可貸則稱此量彼何難痛治而聯翩累牒具一獄案而上送者駭然甚矣兵使之竝發亦涉多事道師臣推考營閫狀本竝卽還下送堡長如欲罷黜則使卽刪却漫剩句語亦以數行措辭狀聞事自該房題送書目
정조 19년 · 강
命槐院廟堂啓下齎奏官
정조 19년 · 목
敎曰奏本明當正書云齎去官預爲啓下然後可以趁期待令尙無皁白問于槐院廟堂使之草記
정조 19년 · 강
左議政兪彦鎬七度呈辭賜不允批
정조 19년 · 목
批以君臣所貴相信旣渙諭之屢宣進退不宜自輕何巽牘之繼至苟體予倚爲重之念是豈卿辭以疾之時惟卿早襲訓於家庭晚許身於王室台扉踵武繼文翼之令名奎閣蜚英膺寡躬之抄簡是以中書之再入亦出上眷之肆勤初元之遭逢旣深所以終始無替重卜之倚毗深篤庶幾情志相孚朝論世道之或乖要籍鎭安之度國計民憂之方急惟期區畫之謨誰料乞退之章遽在求助之際顧今日何等時也政値頻年之荒歉伊大僚豈可去乎倘念庶務之叢脞艱虞溢目方切宵肝之爲憂安危在身寧容老成之許退雖或愼節之旡妄是何辭巽之大過榮衛有愆縱致淹度旬日藥餌奏劾自可遄復天和苟有疾病而必辭豈合托股肱之義其在休戚之與共盍諒敷心腹之言須念匪躬之方宜撤奉身之請連上六七度遜牘實慚至意之莫孚更下敷百言遜辭庶冀遐心之或挽於戲靑邸之宿契追想豈忍捨卿黃閣之滯務尙多宜卽視事玆復淳淳而告之毋或望望然去矣所辭宜不允副校理沈奎魯製
정조 19년 · 강
判下金吾囚供配金坊于明川府命鄭衡臣金行簡行査間保放
정조 19년 · 목
義禁府啓言別害前僉使金坊原情以爲壬子二月赴任之後謂以料米耳牟作米十餘斗式逐朔收納故認以前例而捧用及至癸丑四月始知名色不正傳令民間卽爲革罷云請刑推得情敎以草記勘放又啓言銀溪前察訪鄭衡臣原情以爲曾於庚子年待罪時納賂驛屬出給五張完文一張帖文大抵本驛與北關接境自鐵原豐田驛至淮陽鐵嶺下三百里爲咸興直路六站大小三等馬百餘匹分定六站立待擧行馬數旣多改立無常山峽馬位本多瘠薄屢荒之餘又多陳廢無以備馬價自前差出本驛著實人以爲馬戶使之立馬本驛驛屬率多規避移接他村只納其身貢故馬戶輩每當改立之時則告于郵官擇驛屬中稍實之人許免其身貢成給完文而與馬戶竝力出價改立者已成前例襲謬之罪固所難免而非出於受賂自利之計至如吏房帖文本驛前例著實吏房一人爲郵官由吏權差吏房二人於本驛及諸驛使客往來使之陪行亦是流來例規故隨例差出成給一張帖文而納賂私用云云千萬曖昧云金行簡原情以爲去壬子年待罪本驛時納賂驛卒出給完文八張事本驛六站凋殘尤甚位田瘠薄馬戶輩或當改立之時馬價辦備無路呼訴驛官以驛卒稍實之人除其身貢添補馬價故許免貢錢成給完文以爲竝力立馬自是三十年流來之例吏房帖四張則自豐田驛至淮陽鐵嶺直路大小別星往來之時出吏房二名一以爲由吏一以爲使客陪行吏房有故則次次差出以至四人此亦流規非梁所創襲謬之罪固所難免納賂成給實爲曖昧云衡臣年過七十法不當請刑請上裁行簡刑推得情敎以日寒如此考律草記勘放又啓言金坊依邊德淳例明川府定配依例押送允之又啓言鄭衡臣金行簡捧賂之數當爲計贓而道啓囚供旣不指陳其多少不可遽然勘斷其完文帖文成給之時捧賂數爻請分付道臣詳査狀聞後計贓勘律允之敎以行査間保放
정조 19년 · 강
備局以湖南貿穀裝送濟州啓
정조 19년 · 목
備局啓言卽見全羅監司徐鼎修報本司辭緣則以爲本營親裨濟州裨將等所告內租九十一石今月初八日自寶城裝發米三百七十五石七斗租三百七石今月十三日自康津裝發米一百四十九石六斗同日自靈巖裝發皮牟一百九十二石租六十六石十一斗同日自羅州裝發皮牟一百三十四石十斗租一百六十七石七斗八升今月十五日自羅州裝發租七百五十石同日自同州裝發而竝以濟州將校領騎次第發送一萬兩錢今已畢貿而米爲一千二百八十四石八斗四升租爲二千八百八十一石十四斗皮牟爲三百五十九石五斗合穀爲四千五百二十五石十二斗四升內米竝船價一千二百八十四石八斗四升租竝船價一千五百十九石十四斗皮牟竝船價三百五十九石五斗合各穀三千一百六十三石十二斗四升已爲裝發而租一千三百六十二石未及裝發故未裝穀物罔夜裝載陸續入送之意連加嚴飭云矣已裝發數爻洽爲五千餘石本州民事誠爲多幸未裝發者各別嚴飭鱗次裝載入送隨卽報來事更爲申飭
정조 19년 · 강
命東營集春營把守御營軍以訓局軍替代
정조 19년 · 목
御營廳啓言禁衛軍旣停番矣上來間建陽門銅龍門弘化門入直以御營軍替把事前已命下來十二月初一日本廳鄕軍與禁衛軍當爲替代入直而在前停番時東營集春營以訓局軍有替代之例或有總戎軍代把之例今番則何以爲之敎以東營集春營軍以訓局軍替代
정조 19년 · 강
命移金川邑治于舊基始役遲速一從民願爲之
정조 19년 · 목
備局啓言因黃海前監司李泰永金川郡移邑事狀啓有問于大臣以草記回啓之命矣金川移邑之說西來傳聞蓋已久矣多少爲弊固無足恤最是水泉不淸居民受病轉徙相續邑治漸殘爲民苦瘼無大於此其在軫念之道不可以倉廨移設之些少弊端有所靳許況其新移之處卽是舊邑之地衙不改基民猶成聚移此就彼別無難便而方當客使迫近之際本郡以沿路頭站擧行浩繁此時此役勢難竝擧待支勅過後依民願移邑之意請分付道臣允之敎以欲除病民之端則不可緩也役民未必爲撓民然使行旁午祈寒近臘移邑之或遲或速一從民願爲之事另飭道伯
정조 19년 · 강
命明日次對諸道狀本未回啓者遣備郞問議大臣後有司堂上依例稟處
정조 19년 · 목
敎曰明日次對大臣雖不簉朝使之依例來會諸道狀本之未及回啓者遣備郞問議後有司堂上亦令依例稟處
정조 19년 · 목
熙稷違召敎以情勢似然許遞
정조 19년 · 강
備局請設鎭祥霸坪三水府罷邑設鎭事及廟坡等堡革罷及厚州江西江界地移屬祥坪事待設鎭詳察事勢更爲擧行從之命會寧府定配罪人李健秀移定魚面所管把守將使之書陳便否渭原郡定配罪人李汝節充定馬馬海土兵關問關西四郡地方定界設鎭事
정조 19년 · 목
備局啓言頃因南兵使李格狀啓回啓批旨厚州復設當否分付道臣指陳形便之意行會矣觀此咸鏡監司趙宗鉉狀啓則備陳厚州山川道理遠近形便仍以爲厚州通一境周回約爲三四百里祥覇蓮池大小都野松田麻田金申束谷大小坪地等坪野潤山低泉甘土肥無不宜穀時起田爲一千二百餘日耕畓品較田尤勝民人入接爲六百十六戶而諸坪中祥覇一坪地旣廣衍厚州一江貫流一坪之中東爲厚州西爲江界以此地屬之祥坪先設一鎭漸次陞設官府似合事宜而第有一事難便者三水府處在四五百里長谷之中民戶爲千餘而除各鎭土卒則邑戶僅爲四百以此土地民戶不成邑樣今又設鎭於厚州則三水之民必皆樂赴無以禁之先移三水府于厚州作一防禦營就三水舊治設一獨鎭可謂兩得其宜廟坡神方江口自作等堡便屬內地姑爲革罷合屬於新設鎭至若別害則處於嶺阨魚面亦在要衝此兩鎭仍舊存之而事係邊政之大變通請令廟堂稟處蓋此厚州設鎭之議自昔已然間又旣設而旋罷遂使關防形勝之地虛而無用田畓膏沃之土棄而不墾有識之論皆爲嗟惜此專由於兩界相接之處或慮邊禁之疏虞而地旣曠廢人不居守徒長彼人潛越潛採之習揆以邊政固爲失計參之事理亦甚無義今旣許民入接先入民戶至於六百十六戶之多闢土墾田儼如一大邑治而彼人潛採之弊亦云與前頓異邊禁旣無可憂居民亦難還徙則惟當因其勢而招徠安集使之各成屋廬俾奠生業而窮邊絕峽之地民旣成聚無一官長而制之則不但訟獄無可決之處實恐習俗有難馴之慮先依道臣所論就諸坪中最廣處祥覇坪先設一鎭視模制置略如治邊諸鎭之例以有履歷知慮武臣差送使之撫摩安接而設施節目道帥臣相議從長磨鍊以爲稟旨施行之地三水府罷邑設鎭廟坡神方江口自作等堡竝爲革罷厚州江西邊江界地移屬祥坪等事請待設鎭後詳察事勢更爲商量擧行事分付敎以爲先依回啓施行而設邑於外置鎭於內形便與事勢在所釐正而新設之地僉使得人然後可以出意見設施履歷則追後定式次須以備諳邊俗習知風土者先使足踏目接官府之如何建置兵民之如何成聚以至吏隸倉庾及劃界辟萊等事件件條條一一措置始可差送官長會寧府定配罪人李健秀姑爲減等移定厚州地魚面所管把守將用白衣從軍之例使渠立功自效待其書陳便否於本司更爲粘啓稟處日前以關西四郡地方定界設鎭事亦有關問者渭原郡定配罪人李汝節充定江界馬馬海土兵事分付該道道臣
정조 19년 · 강
左議政兪彦鎬八度呈辭賜不允批
정조 19년 · 목
批以溫綸屢降謂卿心之可回遜牘又呈胡予志之莫體更不多詰其勿過辭顧今上下殷須之辰有非輔相陳懇之日冠蓋旁午旣供億策應之甚繁島沿呼庚而接濟撫摩之方急民憂國計之久闕講究政須日三接之謨元輔端揆之皆登耇耆難責月六對之務況於卿所托也甚重其在今難捨者多端离筵受知自初元而眷遇偏摯鼎席重卜逮近日而恩禮深隆恬約簡潔之姿綽有故家之儀度寅協彌綸之責期以老成之典刑豈因一時之微痾遽尋屢度之墾牘固知差復之不遠何乃辭爲若念進退之亦憂訖可已矣於戲平日之眷顧靡替肆勤敷心之音大臣之去就不輕益勉匪躬之義須體至意亟斷來章所辭宜不允知製敎金啓洛製
정조 19년 · 강
以柳相斗差下齎奏官齎傳奏文於謝恩使
정조 19년 · 목
備局啓言奏文齎去官例以堂下武臣差送而今番奏文事體尤重訓鍊院正軍器寺正都總府經歷中請令該曹擇差啓下使之齎傳于謝恩兼進賀使所到處允之○頒諭謝恩表首尾朝鮮國王臣言乾隆六十年十一月十九日臣承淮禮部咨節該儀制司案呈內閣抄出欽奉上諭一道相應敬謹刊刷知照朝鮮國王可也等因奉此再承準禮部咨節該儀制司案呈內閣抄出欽奉上諭一道相應敬謹刊刷知照朝鮮國王可也等因奉此臣欽奉開讀外竊伏念臣以海外褊邦偏蒙天地帲幪之德禮遇之迥異眷顧之隆渥簡策所稀報答無階迎玆曠千萬古初有之大慶盛禮將行於歲元月正協氣彌於六合歡聲達于八表而九重之鳳綸誕宣萬里之馹遞遠降龍光所被鰈域咸聳臣與一國臣民不勝蹈舞感祝之至謹奉表稱謝者臣誠惶誠恐稽首稽首伏以云云臣瞻天仰聖無任激切屛營之至謹奉表稱謝以聞○頒諭謝恩表一方涵雨露之私馳遠誠於倚斗重輪繼日月之照攀溫綍於自天請祝聖人與聞盛事伏念恩戴覆燾職守藩維衆星拱辰粵二百年恪修候度太陽亭午蓋六十載偏荷皇靈顧以江漢朝宗之忱獲聞勳華授受之擧龍飛之瑞甲重屆迓茀祿於太平萬年燕翼之宏謨昭垂煥縟儀於春王正月南面托神器之重時非倦勤北宸增寶座之尊慶符祈命迺玆十行丹詔儼臨萬里靑邱禮隆初元方四海延頸以賀恩均內服纔八日置郵而傳於吾身幸親見之自生民未有盛也伏遇景運登泰至道體乾斂五福於箕疇大德得祿得壽輳九軌於禹貢天下已治已安遂令僻處之小邦亦被同慶之洪渥敢不銘心知感稽首拜嘉趁大庭呼嵩之班祗遣一介獻詩人如岡之頌長瞻五雲○方物表龍光遠被庇洪恩於幈幪鳳綸特頒效微悃於筐篚詎合庭實祗備土宜肆將獻芹之誠恭替祝華之願○頒諭謝恩奏本朝鮮國王謹奏爲仰謝皇恩恭陳微忱事乾隆六十年十一月十九日臣承淮禮部咨內閣欽奉本年九月初三日上諭一度再承淮禮部咨內閣欽奉本月初六日上諭一度相應敬謹刊刷知照朝鮮國王可也臣欽此欽承洪惟我皇上聖神文武高出百王祿位壽名兼膺五福寶齡躋靈籌於頤期郅治回瑞甲於臨御積慶昌熾曁五世而振振仁聲洋溢囿八紘而熙熙海隅蒼生萬方黎獻惟帝德是載迺者以歲之元以月之吉以日之良誕命聖儲俾承大寶分宸勞於宵旰鞏皇圖於磐泰渙綸先頒縟儀將擧斯實我皇上粵自受球之初夙祈景命默籲皇穹運淵度於萬機之表凝至道於六紀之間以聖傳聖授受有光而軒紀嚳禩如幾如式先天而天不違此之謂也稽之簡策明君哲后昌辰晟際皆不足媲擬惟勳華精一之傳匹美於今日而若其齡彌高而德彌邵治日新而道日隆又異於七十載倦于勤之時則蓋千萬世一有而民無得以名也竊伏惟念臣僻處東藩偏蒙我皇上字小之德禮遇迥邁多方眷顧一視內服匪頒之寵申之以錫福柔遠之念勞之以蠲幣隆恩沛澤敻曠今古含戴攢頌銘鏤心肺華封之三祝天保之九如期以無疆萬有千歲今當載籍初覯普天齊忭之辰八日之馹遞遙馳十行之鳳詔特宣乃使逖矣偏邦亦得與聞慶典皇恩浩蕩龍光下燭山輝海動萬里咫尺臣與一國臣民北望斗極雙擎百拜朝元盛禮若身親見聞命之日專差賀价恭趁執玉之曾粗伸呼嵩之願而有慶則賀有恩則謝卽奉藩之常職享上之彝情顧臣歡欣舞蹈之餘倍切感激瞻仰之忱跡雖遠於鵷班心長懸於象魏大慶漸邇寸衷益激輒具土宜數品另繕奏本附申謝儀事異例貢極知僭猥區區由中之誠庶幾天日之鑑照臣不勝激切兢惶之至緣係仰謝皇恩恭陳微忱事理爲此謹具奏聞右謹奏聞伏候聖旨○太上皇傳位進賀方物表六十年治成制定慶堯寶之光傳千一運聖繼神承效周琛之常職右件物等誠倍歲貢品從土宜幸値北宸呼嵩之辰竊寓東藩執壤之禮○新皇帝登極進賀方物表瑞日重光奠磐泰於萬歲歡雷四達獻筐篚於三元右件物等敢曰多儀有愧不腆肆當奉王庭之會恭伸修候度之忱以上內閣知製敎李晚秀製
정조 19년 · 강
召見藥院提調及備局堂上于誠正閣
정조 19년 · 목
兵曹判書李得臣以訓鍊正從當差出而前望中李爔方有削科之論不得擬望奏予以削科當否廣詢于在筵諸臣備堂李時秀趙鎭寬皆以爔之登科旣在出繼之前到今不必削科奏予曰我朝官方雖云重文而輕武若以武官之不得奉祀至於削科之擧則爲武臣者亦豈無抑鬱之心乎但肅廟朝受敎年條詳考然後爔之削科與否可以決處吏判問于本家敬考受敎年條後日登對時稟處
정조 19년 · 강
命松都加分耗依狀請劃給
정조 19년 · 목
有司堂上尹蓍東李時秀等啓言開城留守李冕膺狀啓以爲本營所管邑鎭各倉餉還加分耗自朝家特許取用以補支放之不足者已成前例今年加分耗各穀五百六十五石零劃給事請令廟堂稟旨分付矣松都支放之不足加分耗請得取用便成年例朝家自前連爲劃給請依狀請請施從之
정조 19년 · 강
命東萊府軍校收用之方令嶺伯往復該府商確以聞
정조 19년 · 목
有司堂上尹蓍東李時秀等啓言因前副校理鄭來百上疏東萊府軍校依西北例次次收用事有令廟堂稟處之命嶺南邊上武士激勸之道與西北異者蓋以邊將則當窠絕少武擧則技藝不習因偱暴棄幾至於身不赴京試名不登政目良由獎勸之無素而然渠輩之抑鬱在所當念本道邊將中若通計別將則似不無當窠末薦差擬亦宜有一定之式其久勤遲速試藝優等之節請關飭于嶺南道臣往復萊府商確狀聞後令兵曹更爲稟處從之
정조 19년 · 강
命嶺湖兩道方物所用造紙寺刹勿侵僧役仍著爲式
정조 19년 · 목
戶曹判書李時秀啓言本曹白綿紙遺在今幾垂罄今番三起所入僅爲克數而明年所用其數夥然不可不趁速措備故才已別關申飭於嶺湖兩道而外道營邑看作貢人私貿之物未免有泛忽之弊各別董飭必於正月內精備上送事更加嚴飭而近來紙品之麤劣措備之艱辛專由於僧徒之凋殘僧徒之凋殘亦由於營邑之徭役以此之故前後關飭不啻申嚴而弊復如前終無其效自今以後方物紙浮取寺刹雖微細之物凡係僧役切勿侵徵事嚴立科條定式施行如是申飭之後若或諉之謬例勒加侵責一毫有貽弊之端則不飭之道臣犯科之守令隨現告重勘事另加嚴飭似好矣從之
정조 19년 · 강
飭各道道臣釐正驛馬濫騎之弊
정조 19년 · 목
兵曹判書李得臣啓言近來驛馬之疲劣愈往愈甚莫重奉命亦或由是而遲滯此莫非濫騎多歧使役無暇而然本曹中違式借騎之弊臣已嚴加禁斷而至若本曹書吏之齎官詰騎驛下鄕者故相臣鄭錫五筵稟防寒矣不知自何時復開此路而近聞吏曹書吏亦援引此例至於筵稟給馬云勿論吏吏兵吏藉此騎驛俱非法意而外道濫騎之襲謬犯科者殆無道無之云揆以法意萬萬駭然當此勅奇不遠使行旁午之時馬政尤是急務請關飭谷道道臣可以釐正者劃卽釐正可以申飭者另加申飭俾無如前違法之弊從之
정조 19년 · 강
命北關騎蒭沒技人馬兵黃一燁直赴殿試
정조 19년 · 목
兵曹判書李得臣啓言今秋各道都試回啓中兵使李源啓本馬兵黃一燁騎蒭沒技請令該曹稟處而本曹覆啓以各道馬兵居首外元無沒技人賜第之例置之矣己酉年因慰諭使鄭大容書啓自備局以關北馬兵則沒技人直赴事定式矣今此黃一燁似當依定式直赴殿試而係干恩典故仰達矣敎以依定式爲之
정조 19년 · 강
命武科壯元回榜人正憲朴春遇加一資給宴需仍命樞銜作關擬入
정조 19년 · 목
兵曹判書李得臣啓言北部居正憲前縣監朴春遇今年八十一而明年卽其武科壯元回榜年云故仰達矣敎以聞甚稀貴加一資給宴需等事依例爲之壯元之回榜卽初聞之事如或未經樞銜作闕口傳擬入
정조 19년 · 강
推訓局從事官金羲淳申飭行公
정조 19년 · 목
訓鍊大將李柱國啓言從事官金羲淳向來郊外動駕時參陣後謂有身病終不行公當此價布收捧之時不可久曠而從事官之不宜數遞曾有下敎請爲先推考申飭行公從之
정조 19년 · 강
命關東貢蔘矯弊之方令道伯論理狀聞
정조 19년 · 목
承旨申耆啓言今以蔘弊事言端旣發敢此仰達矣臣之待罪東藩雖未當秋臘封進之時貢蔘爲弊之端略有所聞見者各邑補蔘錢生殖於民結者今已歲久無異白徵誠甚矜悶然而一道民人皆知其爲應納之需則到今無容更議至於蔘商之弊江陵春川所納之蔘比之他邑厥數則倍蓰受價則偏少蓋江春兩府本是產蔘之邑故當初分定如是不均而今則土產不如前時蔘商多未擇人其所逋欠年增歲加畢竟至於屢萬錢而徵捧無路故兩邑蔘貢專屬於渠廳使之備納許多蔘商皆受其害終必蕩敗而後已營邑民人之言皆以爲移作京貢之外無他捄急之方而御藥所用事體重大不敢議到云臣意則以爲事關御藥不卽矯捄有乖朝家軫恤之政卽令該道臣另加探察論理啓聞以爲令廟當稟處之地恐不可已矣從之
정조 19년 · 강
飭兩銓收用遠人仍命跡淪草萊名姓不達之人地方官搜訪以聞梁周翊疏中守令交差事議于大臣以啓蔘貢還耗釐弊之方亦令廟堂劃卽稟奏
정조 19년 · 목
敎曰日前因兵曹參議梁周翊疏擧逐段賜批以示其印可言旣求之言至而不之用則烏在求言之意乎其中貢蔘民弊事還耗減升事遠近一視事守令交差事政合商量處謀於野則獲官人豈有方所而限於地局於時篳戶繩樞之士無以自致於靑雲之上而朝廷之所以用之者不過城內數三華閥盛族而止焉綈招馹召何嘗及於江漢外十里之地則古往今來如今規模之窄狹狹於釣舠窄於藕孔誠有不可使聞於隣國者至於文蔭武牧守之區別派遣牢定鐵限之當窠雖使山濤執銓衡莫敢一言違越此果二典三謨垂載之規則乎否則緣是而生民受其困守令不畏法予每欲打破而未遑者遠人旣欲收攬則先從已通仕籍者次及於其餘爲可令兩銓之臣類聚道邑或以聲名或以地處或以久次一一收用月計歲計之有餘無敢或後於京華而政望必懸註若其跡淪草萊名姓不達之人各該地方官刻意搜訪薦之道伯道伯以其薦中人審加考稽拔其尤而登聞無如備例塞責之爲道伯之不能誠心答揚者當被重勘廟堂遍飭諸道而守令通融交差一款凡屬窒礙相妨者外如何更張爲可有難率易決定銓曹之臣議于大臣以啓蔘之爲弊可勝言哉紫微檟蔭自古稱靈稏之攸產考之本草惟我東爲然而根荄損於山耕眞贗雜於家種北輸潛興南贈難繼價日翔而弊日滋堂堂御藥所用甚至有蔘生蔘校蔘戶之稱而屑越以外不似甚矣京貢難議則捄弊亦當如之何一碩二升之耗昉於唐而後仍之漸增至二㪷而我朝則爲一㪷有半雖近於折衷而減耗給耗之議自昔紛然此朝家所以一念檃括未覺其要者月前以還弊中簿書統合一款問於大臣姑未稟覆與今詢貢蔘還耗事博採物情須以從違間當否劃卽稟奏事言于廟堂
정조 19년 · 강
命中宮殿誕日陳賀依近例權停
정조 19년 · 목
因禮曹取稟有是命
정조 19년 · 강
重推兵曹前參判林道浩前參議徐美修前參知李羽晉參知鄭尙愚飭涉禁外疏章見阻之弊仍命太學除非大同公論之儒疏勿書謹悉
정조 19년 · 목
敎曰近以疏章句語事設爲禁令古豈有哉出於不得已也然或因噎而廢食幷與初不涉禁之疏而萬一見阻於闕門其爲後弊誠有難言者觀於數昨兵議之疏而紙已生毛言亦月前應旨據此可知疏章見阻之一端今聞承宣言兵曹事亦不成說當該兵曹堂上捧現告一竝從重推考因此又聞之書院請額之疏謂以已受太學之謹悉亦在闕外云朝禁至嚴除非萬不獲已大同之公論則豈敢徑先封章亦豈敢容易書給謹悉乎同成均旣承筵敎此後各別嚴飭
정조 19년 · 강
遞校理李升運修撰金熙采副修撰尹悌東中批金熙稷校理
정조 19년 · 목
敎曰同一所遭同一處義而中批之或爲或否以致行公之斑駁玉堂在外及未肅拜人許遞前修撰金熙稷校理除授牌招入直
정조 19년 · 강
命黃海兵使李海愚負罪行公勅行過海西境後自刑曹稟旨勘罪
정조 19년 · 목
該兵使緘答以爲撥路關係本自不輕且當勅奇不遠之時其所擧行尤爲惕念直路各站馬卒器械非敢一毫疏忽而常時約束旣未申明今此時急狀啓之過境稽滯非止一再不能先事察飭之罪於此益著萬罪難贖○刑曹啓言黃海兵使李海愚旣已遲晚所當照律施行而係是二品職臣曹不敢擅便請上裁敎以身爲閫帥戎政檢飭姑勿論竝與尋常不難爲之撥騎亦不能如戒責立如許帥臣置將安用況職經邇班名係衛列其所擧行宜倍他人不此之爲鼾睡運籌軒中至以未卽打起遲滯數刻撥卒之言丁寧苟有一分小心豈敢若是怠慢若罷若拿無所不可而民邑之弊十分顧念姑不處分勅行往返後當有別般嚴處之擧此公事姑爲置之使之負罪行公之意嚴飭分付勅行過海西地界後自本曹勘罪一款草記稟旨
정조 19년 · 강
以朴春過爲知事口傳也
정조 19년 · 강
左議政兪彦鎬九度呈辭賜不允批
정조 19년 · 목
批曰所以相須殷也渙諭屢宣未可助爲理耶巽章又至肆勉股肱之義庸敷心腹之辭惟卿餘事文章確有秉執疏襟雅量展也廊廟上模楷博識宏猷久矣搢紳間推詡風雲昭融之契粵自靑邸之初筵霖雨經濟之謨爰有黃閣之重卜顧今艱憂溢目之日尤重輔相勵翼之功矯習俗而振頹綱政宜上下之交勉靖朝象而明大義更須一二之與同豈以一時微痾遽尋鎭日遜牘神明攸相庶昔疾之今瘳虛竚深勤故前批之未喩必欲辭免縱爲調將之便心倘或勉循是豈倚毗之本意於戲中外之想望方切政須協力共貞君臣之誠信素孚寧容奉身而退卿章雖至九告予意決難一兪所辭宜不允承旨李肇源製進
정조 19년 · 강
考下抄啓文臣五月朔親試試券
정조 19년 · 목
以代林通娶梅妻爲婚書題副正字黃基天二下居首
정조 19년 · 강
京畿監司金文淳以臨津鎭將等貽弊鎭民之端査實釐正馳啓
정조 19년 · 목
該監司狀啓以爲卽接坡州牧使徐英輔牒呈內牧使馳進臨津開坐於館前拿入鎭將馬興麟及鎭校韓國亮嚴棍後以書啓中諸條一一査實則漣川縣所納移轉米中五十六石十斗六升零以每石七兩代錢捧上十二石十斗六升零以每石七兩出給鎭民今方貿米收捧其餘四十四石價錢三百八兩則鎭將取用後以其所食津夫畓租五十五石分給鎭民租二十斗一石作米十二斗合四十四石磨鍊移充果爲的實莫重軍餉不有朝令私自執錢極甚無嚴代捧錢卽當徵給該縣使之本色輸納而際此寒沍遠路負戴亦爲民弊故鎭將取用錢及鎭屬貿米者從市直以每石六兩二錢折價貿米卽速備納之意嚴飭每石加捧條八錢合四十五兩三錢七分一一徵出今方移文還送于該縣以爲分給民人以租二十斗一石作米十二斗亦係濫收故此後則以租一斗作米四升依法典捧上之意亦爲嚴飭鎭還米中十三石五升鎭吏鄭宇柱以渠所食料條欲爲代納以每石五兩果爲執錢云故宇柱嚴治後以本色徵納捧還時斛上加數事前日所捧米一石試使改量則別無過濫而至於色落所受升子則自來稍大故以本邑所在者較正出給使不得如前濫捧還上之捧以精白分以麤劣事不可以渠發明置之故此後則必以捧上本穀分給之意嚴飭分付本鎭有募軍二十九名每名米三斗自前收捧以爲添補於鎭卒施賞條而取考案册則亦多有混充者故兒弱則一一抄出卽令頉給本鎭津夫位土合爲三十八結二十三負四束曾因總廳節目十七結五十五負五束劃給津夫等其餘二十結六十七負九束則屬之鎭將例爲收稅津夫等位土折受之外每一名且有資保二名收食身米至於鎭將一朔所食則不過自總廳例給錢四兩及每日船稅所收三錢三分而已非但無他聊賴之資位土結稅依節目各自分受由來已久則到今更張亦爲難便賭地及結錢使沙工備納事鎭將所受位畓中十斗落本州案付都沙工年年耕食故每斗落賭地租八斗收捧津夫等劃受土地結錢亦使渠等備納上項官位畓沙工等旣以作者耕食則賭地收捧不是異事渠之次知信土結錢以渠備納亦所當然則在沙工等實非爲弊之端鎭將之濫杖一事亦嚴禁鎭校韓國亮鎭吏鄭宇柱等久差鎭役已多作奸不可如干棍治而止故其所帶鎭役一竝除汰云此後另加察飭更或有犯科之事則地方官難免重罪之意申飭於該牧使處
정조 19년 · 강
副司直金鼎國疏陳十條賜批
정조 19년 · 강
推大司成李晚秀禁推中學敎授金履喬東學敎授李翊模西學敎授李明淵仍令泮長明日設庠製待出榜履喬等竝施解見任之典
정조 19년 · 목
政院啓言四學學製若於限內不爲設行則自本館草記請勘曾有定式而今年則西學三等外其餘三學全不設行而初無草記之擧事甚稽忽請大司成李晚秀推考允之○敎曰庠試之四等限內不爲設行者本館草記該房請勘自是定式今聞尙多未爲之處云四學敎授一竝禁推令泮長明日設行禁推敎授等待出榜竝施解見任之律
정조 19년 · 강
推承旨朴宗甲罷檢閱吳泰曾職
정조 19년 · 목
因檢閱吳泰曾禁推傳旨敎以如欲出去則無端徑出者非止一再館規掃地有關後弊此後嚴禁亦不可全然勿論爲先罷職當該捧納承旨亦爲推考
정조 19년 · 강
考下抄啓文臣正月朔課講未試追試及三月朔課講再次比較試券
정조 19년 · 목
課講未試追試以將進酒命題回文體七言絕句副正字具得魯三上居首課講再次比較以代方外儒生通館學事係斯文外愼勿封章以貽侵官之譏文爲通文題副司果金近淳三下居首
정조 19년 · 강
命抄啓文臣金近淳施錫馬之典
정조 19년 · 목
內閣啓言抄啓文臣金近淳二月閏二月課試居首三月課講比較又爲居首此雖與課試連三次居首有異而課講以製代試則例爲移計於課試矣金近淳以課試連三次居首陞敍傳旨令政院捧入敎以陞敍太早尙多未爲之職代以錫馬之典
정조 19년 · 강
命時囚崔慶裕依同罪他囚例擧行
정조 19년 · 목
禁府啓言銀溪前察訪崔慶裕原情以爲道啓中納賂驛卒出給完文三張帖文四張云而完文則本驛直路六站凋殘特甚各項差役煩多馬無伏櫪之日不能久立故或當改立之時則貧不能自辦者呼訴於郵官渠之戶下奉足之逐年收捧者一時都捧以爲馬價添補已成規例云故未免襲謬成給完文吏房帖文則使星往來之時加出吏房陪行亦有前例故信聽下吏之言出帖加差犯此兩罪而至於捧賂之說實爲曖昧云慶裕年滿七十法不當請刑請上裁敎以保放依同罪他囚例擧行
정조 19년 · 강
左議政兪彦鎬十度呈辭賜不允批
정조 19년 · 목
批曰王臣重匪躬之義卿何必屢煩遜辭輔相任仔肩之謨予則有二字敦勉豈可相持而彌日宜念强起而簉朝顧今庶務有叢脞之憂群工無董正之敎賓筵虛三公之座國體之苟簡若斯勅期繼兩价之行廟務之坌宂如彼大小簿書之多滯其將待卿而稟裁上下情志之交孚必欲期卿以勉出況卿夙著雅望最荷隆知擔重寄而身佩安危托殊契而義同休戚予一人注意之篤奚啻臣哉隣哉古宰相盡瘁之風恒期國耳公耳惟月正重卜於秉軸旣示眷遇之深隆伊年紀未至於懸車宜思擔負之益勉豈嘗責卿以筋力職在論道經邦期欲任卿以訏謨義無難進易退何卿辭愈往愈摯而予言不惟不孚榮衛有旡妄之疴佇小間勿藥之喜艱憂多未濟之歎非大僚言病之時須回必退之心克體共貞之義卿雖以文翼之單疏得請援而爲辭予則以文翼之一心奉公期於加勉於戲廟堂之謨猷多曠卿何不思相臣之去就不輕予無多誥須念如渴之意亟撤引疾之章所辭宜不允知製敎洪秀晚製
정조 19년 · 강
命溫宮靈槐臺直李世泰令道臣陞差相當窠以爲世業湯直朴貴業等帖加成給
정조 19년 · 목
忠淸監司柳焵狀啓以爲溫宮靈槐臺碑役時各處所在校吏工匠及差役人等處頒施嘗典齎給加資臺直等一竝免役後報來之意行會矣列邑擧行形止今纔齊報故頒給加資及施賞數爻開坐于後其中木手都邊首洪山權才興以閑散本無身役從其願差出本邑座首石手都邊首藍浦尹時文以金井驛吏昨年春因華城赴役功勞已爲免賤且於年前納粟嘉善靈槐臺直李世泰昔年奉敎種樹人李漢文之子而以湯直渠家自前竝無身役又有昔年擧行湯直朴貴業金時老未李世重柳漢位柳漢道等五人至今生存而渠等自少至老守護溫宮竝與子孫皆無身役上項石手尹時文旣蒙免賤且已加資故該邑將任相當窠隨其願差出臺直湯直等雖無身役其他諸般雜役一切勿侵拔例存恤之意更加關飭○加資敎旨頒給秩成造將校閑良金聲赫通政碑石浮出將校嘉善李寅祥嘉義畵僧都邊首雙水等四名刻手都邊首李元興靈槐臺直李世泰通政米木布頒給秩成造色吏貢生鄭念始木二匹碑石浮出色吏貢生金彥卨木布各一匹籠臺加簷等浮石將校方好成木二匹色吏律生康重寬木一匹石手姜太才等十六名木手申福興等十二名各大米三斗木一匹引鉅匠李日善等四名燔甓匠崔大永等二名冶匠金致德等二名蓋瓦匠崔春興泥匠都邊首李興才等四名各大米二斗木一匹領役差使韓玉彬木一匹大闕直金時泰首湯直柳東成各米三斗敎曰靈槐臺直李世泰聞是昔年奉敎種樹人之子云令道臣陞差相當窠以爲世業之地昔年湯直擧行之朴貴業金時老未李世重柳漢位柳漢道等帖加成給竝令內閣與官敎卽爲行會道臣
정조 19년 · 강
召見諸承旨及兵曹判書李得臣禁軍別將柳孝源于誠正閣
정조 19년 · 강
定宣傳官武兼部將守門將參下武臣兼屬內禁衛之式仍命兵判以額外壯勇衛除初仕後仍帶及定料事與加設窠疏滯事問大臣將臣以聞飭禁施保擧之法
정조 19년 · 목
兵曹判書李得臣啓言宣傳官之兼屬內禁衛自是祖宗朝成憲而近久廢閣矣今若遵守舊法實爲盛事而臣意則依故重臣朴文秀言無論宣傳官武兼部將守門將參下武臣則使之竝屬內禁衛原額食其祿而隸習武藝則其在激勸武士修明舊典之道實爲合當矣敎曰禁軍別將詳陳意見禁軍別將柳孝源曰宣傳官之兼屬內禁衛卽祖宗朝成憲非但宣傳官內三廳被薦者必也一經禁軍然後始爲擬望於初仕者亦是孝廟朝受敎今若修明舊制則果爲盛事宣傳官武兼部將守門將參下五十九人竝屬內禁衛使於原額內食祿兼仕恐合事宜而宣薦則本以內禁衛筮仕仍兼內禁衛自無難便之端至於守部薦則抄付之法或欠愼密易致終紜見今時帶守部參外姑先以各番禁軍中隨窠啓下此後則無論中庶擇其有地處好身手善弓馬者定其額數分排各番每都目以守部初仕各一窠從其久勤收用以爲激勸之地則庶有實效矣從之孝源曰近年以來宣薦之登科旣尠且取才入格亦少間有原額未充之時言念戎政誠爲疏虞此後人多窠窄則從自願屬之額外窠多人乏則以元禁軍推移塡充恐合權宜之道矣從之孝源曰今此武臣參下之兼屬內禁衛實爲重宿衛勸武藝之道則額外壯勇衛此禁施無異及除初仕之後亦依內禁衛例仍兼壯勇衛在所不已惟才是用之際初仕多寡有未可預料不必定其額數此則隨時增減今此五十九員參外本料區處之方則兵判旣登筵下詢處之恐好故仰達矣敎曰兵判亦陳所見得臣曰額外壯勇衛旣有傳命差備之重任況又宣傳官之兼帶則亦不宜置之於無料之科且壯勇衛及別武士之兼禁軍十人今若減下於禁旅則亦歸無料之科矣今此五十九員參外之本料合有區處之道以此移送使之無料而有料則亦合便宜且虛司果之積滯莫甚於近來今日筵敎若是惻怛而銓曹實無對揚德意奉行區處之道矣祿科適有所餘訓鍊主簿或武兼加設幾窠以爲次次疏滯之道似合便宜而係是官制變通日後大臣及將臣登筵時下詢處之似好矣從之敎以都政當前問于大臣及將臣後卿亦論理卽爲草記孝源曰禁旅保擧之法自來申嚴而近來紀綱解弛卑賤無賴之類多有混入之弊言念戎政誠爲寒心此後則申飭各該番將禁軍取才受單之時必以有地處好身手者詳査許赴而如或有如前猥雜之弊則當該薦主各別嚴勘之意定式施行恐好矣從之
정조 19년 · 강
命龍虎營移接守禦廳以今龍虎營從便區處條繕禁旅甲冑申明軍器新造時監董將校請賞之式
정조 19년 · 목
禁軍別將柳孝源啓言禁軍甲冑之改造與修補各有年限而今則過限亦已屢年矣件件弊弊全不成樣不可不及今修補龍虎營旣無財力之可論而守禦廳今旣還屬本營此是龍虎營之舊營空置可惜今若依前移接卽今龍虎營則從便區處以爲修繕甲衣之資似好故仰達矣敎曰兵判亦爲陳達兵曹判書李得臣曰禁軍甲冑之一時爲急果如別將所達龍虎營之空置亦涉可惜而始旣以闕下之稍遠移營則似難遽議還接舊營矣敎以別將之言好矣依舊換用以爲一擧兩便今因甲冑修補事有思得者古則各營門軍器新造後以新備物種看品次進上該校之監董者請賞矣近來此規全廢未見新備軍器之進上未聞監董將校之請賞殊違古例此後申明爲之事分付各營門
정조 19년 · 강
各道文蔭武名係仕籍人分命曾經亞三銓之臣及當爲銓堂之人彙錄類輯各道各爲一册以進之
정조 19년 · 목
前亞銓李益運掌嶺南前三銓朴宗甲掌京畿前三銓申耆掌湖南前三銓尹行恁掌湖西前三銓李勉兢掌關西前承旨南公轍掌北關前承旨李肇源掌海西前承旨鄭尙愚掌關東公轍曾通三銓而先叨國子命拔銓望者肇源尙愚坐地早晚當獵取者
정조 19년 · 강
飭銓曹遠人收用之方仍令該曹前都事李萬運前佐郞南基萬幼學張胤宗進士柳尋春魏伯圭付軍職使之上來命伯圭所編寰瀛志自內閣分付完伯上送
정조 19년 · 목
敎曰昨筵以遠人收用之通融有下敎者旣發其端第欲時加提撕期於久必習熟而近來事若不別般加鞭決知其食效之難責言下大抵嶺人收用無出兩先正家有名無實及爲枳嶺人之一端云爾湖南則竝與似此塞責而闕焉予以搜訪人才夙夜慥慥方伯守令之及面也必問道內之有甚可用者以予所聞之慣於耳者欲試之則先從科目中求之前都事李萬運前佐郞南基萬爲先令該曹口傳付軍職使之上來來待其次宜求故家又其次旁及寒畯爲可故大司憲張顯光奉祀孫仁同幼學張胤宗故領議政柳成龍後孫尙州進士柳尋春長興進士魏伯圭亦令該曹口傳付軍職使之一體來待聞魏伯圭者所編寰瀛志百餘卷云令內閣分付道臣使之上送畿如京師湖西亦無異於京畿爲士夫之冀北而故家大族切未聞登科與從官此則其所收攬至爲便易雖不指名槪及而政月在卽以人以地益加拔尤而用之政官待開門牌招開政先令入侍
정조 19년 · 강
命以來初一日輪對進定於明日仍命部官同爲人侍
정조 19년 · 목
政院以來初一日輪對取稟有是命○敎曰近因定式部官不爲待令於輪對官云都民休戚專係部官欲爲面稽於敷奏之際五部官員皆令明日輪對同爲入侍明日近百員輪對官中至於部官尤有自別所管坊內非法事及大小民隱預各講究待令事嚴飭
정조 19년 · 강
禁推大司成李晚秀遞承旨李益運申耆朴宗甲金啓洛以洪義榮林濟遠李晉秀崔獻重代之竝前望也尋命晚秀分揀
정조 19년 · 목
因大司成李晚秀肅拜單子敎以承旨之遞解已久其後登筵亦屢矣忽於今日始呈肅單事體所在極爲駭然肅單還給下義禁府推考兼帶之入闕不肅猶請推考況實職乎初次入侍日不爲察推之坐直承旨入侍承旨竝遞差前望單子入之待下批牌招察任以義榮等批下○因晚秀禁推傳旨敎以飭已施矣期獵之意不可踰日分揀使之今日內設場出榜後謝恩
정조 19년 · 강
命抄啓文臣金近淳面給馬待令于都計畫頒賞日
정조 19년 · 목
因司僕寺抄啓文臣金近淳面給馬單子敎以都計畫頒賞日待令心以體小步良品好別邊馬中待令
정조 19년 · 강
命兵曹前佐郞洪宅夏仍任如無見窠移付吏郞
정조 19년 · 목
因兵曹監軍單子敎以昨聞承宣言覺其無端作散前佐郞洪宅夏仍任如無見窠吏曹郞廳中在外或未肅拜者改差移付
정조 19년 · 강
遞承旨蔡弘履洪鳳周以趙尙鎮蔡弘遠代之竝前望也
정조 19년 · 목
承旨蔡弘履啓言新除授承旨洪義榮資是嘉義臣乃是嘉善座次有違格例何以爲之敎以資是嘉義則當爲都承旨以蔭官不得行公爲可以嘉善知申如是防啓乎有關事面卿則遞差適有校正之役同副承旨亦爲許遞前望單子入之待下批牌招察任以尙鎭等批下
정조 19년 · 강
重推平安監司金載瓉兵使申應周仍飭帥臣烽把軍襦衣不均之弊釐正以聞
정조 19년 · 목
平安兵使申應周狀啓以爲先後運襦衣三百八十五領紙衣四百領隨其下來臣逐領考檢稱以本秤後別定軍官領送于江邊各處而及到邑鎭當該守令邊將與營裨躬往各烽臺把幕逐名面給禦寒與否遍問詳察之意申飭矣邑鎭齊報竝云無頉而軍官回告咸曰有效而均免凍寒敎以襦衣紙衣之下送爲邊上烽把軍卒庇寒之需而近觀摘奸書啓襲謬不均間或軍多衣少所見悶然云爲道帥臣者何無一言狀聞以爲均一釐正之道乎若無摘奸何以覺得平安監司金載瓉兵使申應周竝役重推考爲先嚴飭帥臣一一釐正後錄狀聞事行會俾年年提飭之擧能有一分實效之爲益
정조 19년 · 강
左議政兪彦鎬十一度呈辭賜不允批
정조 19년 · 목
批曰日下屢百言溫諭佇期遐心可回朝上十一度辭單又何過讓至此卿雖欲征日而邁月予實期若旱而作霖顧惟民國溢目之憂已悉前後數心之批廟堂上有猷有爲之事卿必領會於心君臣際相與相須之方卿宜素講其誼然鎭日巽辭之擧莫念體國而改圖愧屢遭渙諭之言將歸應文而備數今予有爲卿而道者惟卿必聽予而恍然輔弼自異於庶官必貴文具之刊落上下交須於一體亦宜誠信之相孚故古人有麾不去之風所以先憂而後樂亦大臣無潔而退之義必也盡瘁而鞠躬而況予旣知卿以心卿亦事予以實同休兵戚之諭已自遇巷之初筵佐治經邦之謨爰有卜甌之重命智慮綜密何憂庶務之稟裁規度簡恬九爲一世之推詡夫何交泰殷須之際連徹乞解陳懇之辭節序已至於陽生自當微疴之良已籌務多滯於晝接盍念屢誥之庸申於戲黃閣之丕責不輕宜體鼎象三之德紫泥之溫批屢降庶贊乾龍五之治亟斷來章庸副至意所辭宜不允副校理洪秀晚製
정조 19년 · 강
命順陵直長蘇洙中靖陵直長愼師浚再明日待令
정조 19년 · 강
考下抄啓文臣三月朔課試未試追試試券
정조 19년 · 목
以擬耕牛車牛泥牛等乞禁歲肉事狀爲判題副司果趙萬元三下一居首
정조 19년 · 강
承旨崔獻重陳疏辭職賜例批
정조 19년 · 목
疏略曰噫臣之得有今日皆殿下賜也臣非木石亦具秉彝欲報之德天高地厚赴蹈湯火猶且不避區區微諒何暇自恤而終不敢自同無故唐突進身則臣情到此亦云慽矣臣之有罪無罪聖批昭揭畢燭無餘臣可以有辭於百世矣彼齗齗者任之而已臣雖舌弊口渴何望其釋然回悟而亦有所不容終默者竊念論思之臣遇事陳戒此實我朝立國之美規也是以無論講筵論說與災異警懼不言則已言則必以勉君德爲結辭非必事事皆當於袞闕而然誠以陳戒之體段如是也故雖或過於責難極其猥越未聞以此眞爲聖德之累而亦未聞以此成罪其人也況今所謂邪學專由於怪鬼之輩惑溺妖說斁絕天常其爲禍非止若災異之警懼而卽吾道之一大變怪也如欲廓淸邪翳挽回世道則莫如闡明學敎誠使一世之人皆興於學人誦孔孟戶談程朱則民將日遷善而不知譬如人之元氣充實外邪無徒而入也其所闡明之責是在殿下此而不陳勉於君師之地而更有何術耶今乃以陳勉之故例而爲臣極罪至曰隱然歸咎於聖躬自爲拔跡護黨之計人言之罔極胡至於此臣無可拔之跡則公議自在亦旣極論邪學之徒則未知所護者何事都付一笑不必多卞而維是歸咎聖躬四字此豈臣分之所敢萌於心而亦豈常情之所可疑於人者乎儘如斯言也顧其罪萬死有餘人之擬律猶屬厚典臣誠震懍怳惑反以點檢臣疏而實莫曉其奚爲而致此也方今治敎休明心法極精一之玅道學窮性理之源以至於飭下則每以經術之鹵莾屢勤辭敎矯俗則必以文體之邪正明示黜陟光御二十年來崇儒重道之苦心至敎非但言者知之凡厥海隅蒼生莫不有耳皆知則雖有一種邪醜迷不率敎誠如堯之有水湯之有旱固何損於盛德光輝而若夫爲臣進言之道則亦不如是假使堯水湯旱在於今時則亦將諉之以適然而不得爲陳戒乎臣疏雖云陳戒乃在於學校之猶不徯志而益勉其闡明也名以經幄之疏而全沒陳戒本色有欠誠實雖欲陳戒而如入夫子之牆仰之彌高瞻之忽後宗廟之美百官之富有非管窺蠡測所可容議故强引大學治平之極工敢以民之不新責勉於明明德之猶有未盡者欲望吾君如堯之克明而躋一世於平章昭明之聖神功化也雖以堯之德之峻百姓未昭明之前便是克明未盡底時節也此不過反復經義窈附非堯不陳之意也以是而謂之歸路耶若以聖學之已造極處而謂不敢加勉則堯舜之臣將不得一言開口於加勉耶今若以闢異爲對策之題則其所救弊亦將捨正學而奚以哉欲爲正學救措則不得不以導率爲言而導率之要亦不過曰仰勉君德而已此亦謂之歸咎而將爲策士之罪耶且其言曰縱使其術貽禍一代闢以除之則已矣顧何害於出治之大本果以其術若是易言而無足有無則臣之過慮其貽禍而殆若遇災而陳戒者臣固妄發而緣臣過慮得以懲創詿俗興起正學則亦何害於聖世之治化耶雖然臣之得此疑怒莫非臣罪若使臣處世言行一半分見孚於同朝則設有辭不達意尋常陳戒之茶飯亦豈看作用意別出註解至加以罔測之罪名耶況其瞞弄云云寧欲溘然臣如有罪罪其罪而已何必以惡言相加而後方可快於心耶臣聞古之事君也危治而憂明猶恐君德之或自滿假也故規勉之誠不忘於擧筆而傳爲盛世之美事今也則不然乃反以天地之有憾堯舜之病博爲不當陳戒之證而目之歸咎遂成罪案何其異於臣之所聞也嗚呼臣本疏迂信心冥行妄懷狂瀾之障自速滄浪之取只自悼歎尙誰怨尤勘律至重身名已辱而章奏一出醜詆輒加憂畏轉深情蹤益危不虞新除又及此際聖念雖不終棄官職非所可論遭罹如彼廉防在前顧何敢憑恃寵靈抗顏出膺重自陷於無忌憚之誅也哉伏乞亟賜鐫削臣職名仍治臣逋慢之罪
정조 19년 · 강
副司果兪鉉章疏陳安州郭山兩邑驛弊及四郡復設事賜批仍命驛站之弊關問道伯以救弊狀聞
정조 19년 · 목
疏略曰關西之大同驛自中和至義州通燕直路十二邑十三排站每站各置郵卒及馬劃給位畓及結卜使之養馬立馬以奉使行勅行則所重自別而許多難支之弊難以悉擧其中最急最難保者二站安州之安興站乃三馹路交會之所也郭山之雲興站乃使行中火之所也以此之故安興站則三等馬合十九匹雲興站則三等馬只八匹而位田畓依馬匹之數多寡不同故安興站則位田在於淸川江邊十餘里長坪雲興站則元定制數少之中畓八石落在於龍川之鴨江邊矣兩處竝爲潦水所侵年年剝落盡入江水者安興則三十餘年雲興則十餘年自是厥後兩站殘卒春失播種之土秋無甔石之資而一番使行應入各百餘金以如干他處位田不勝支當東債西貸彌縫目前之急然年年應役相續前債未報後債隨至呼訴營驛終無救濟之策渠輩不堪其若漸次逃躱餘存者安州則七八名郭山則四五名數少殘卒每當公行雇人立役渠等從何以辦出策應乎臣自壬子四月赴任之初目擊此狀面議巡營不啻累次而旣無代給之公物又乏買土之財力因循未果矣至甲寅四月道伯遞歸之時自甲寅至癸亥限十年各給二百兩於安興站事成節目而此不過一時救急之資今當燕行客使稠疊之時若不及今變通餘存者必將盡逃而絕站之患迫在朝夕臣意則淸川江泥生處旣入於訓局今不可容易許給而義州楊下鎭革罷後該鎭所屬田畓多在於龍川地時付營餉廳而自義州收稅然太半爲奸吏之囊橐納於餉廳者堇爲什一若以此劃給兩站則猶可爲補公用之一端臣於莅任時論報營門發關該府事竟不行今以此土分給兩站事甚無害而如或不然則亟令廟堂講究長策汲汲存恤宜矣臣在西關時得聞廢四郡入去之民以其居址之狹窄還歸者多云心常訝惑矣今見流民入城訴冤之狀益聞四郡事情則所關莫大故敢此臚陳焉古慈城等四郡卽西藩要害之地賊路初程固不可空虛之處而國初因野人之侵掠不得已虛棄矣今何幸屢降恩綸許民入處各處民人之無土失業者伏聞聖敎皆以爲將復四郡築室入籍者已千餘戶略略分田兩歲耕作則土品之膏沃甲於八道生穀倍蓰而今春又有千餘戶聞風來到者夏秋以後追人之民又不知幾百千戶然以其許入之地長不過百里故實無分田立業之道旣已許民則不可界限爲之而每有小小許入之令故致有流民還歸之弊蓋此四郡上承三甲下接滿浦地勢緊要其所固圉之道誠不當一刻虛徐則雖盡許四郡設邑防禦未爲不可而幅圓旣大勢難造次實民民戶未聚之前先爲設邑勢所難便然三四千戶居生之地則不可無管領措置之方議者每以蔘場爲難而人蔘之產每在於高山絕頂不生於原野低濕則封其山而養蔘闢其野而許民可謂竝行不悖矣大抵凡事當以利害相較而今此復設之利不止一端臣請條陳之四郡之地沿江上下七百餘里只以江界一邑之卒丹黃兩節以八十九十把遞番守把於七百里之外而每把以一將七卒分定然一將守幕六卒登山採蔘一卒日以報警往來不暇雖全數守把尙患單虛而以此孤軍尙何防守之可言雖然一邑之痼弊則莫大於此男子困於遠戍女子疲於治農故民不聊生江界民戶曾爲二萬餘戶今不滿萬此其一弊也把守若是孤弱故彼人之犯越潛採年年浸盛千百爲群雄張聲勢來據於人蔘最多處我國蔘軍不得接跡退在無蔘處採之故貢蔘之年年減縮者事由於此而若此不已不出十年進上之蔘將有全數闕封之慮此其二弊也處地自是賊路衝要而七百里之間無人守禦故彼人之犯採去而益盛前頭恐有生釁之端邊上之隱憂莫甚於此此其弊三也其所捄弊之道專在於復設一款然一時四邑竝設爲難先於慈城舊界三四千戶已聚處設邑措置且觀民生之日繁四邑與二十餘鎭次第復設以此常居之民分番把守則西邊一帶便成金湯之固而江民遠戍之弊可以除矣其利一也列鎭碁布邊戶櫛比則彼人犯越之弊可祛而蔘採自無不足之患其利二也田結可增累萬結則邊食自足張官置吏其窠甚多則用人之道亦不苟艱其利三也然而江界之奸鄕猾吏爲其失利假托蔘弊欺誣官家周遮漫漶雖屢勤聖敎而至今相持不欲設邑使關係邊民之大政令大事業遷就不行豈不慨惜哉或者以爲四郡一竝許民則必有土曠人稀之患云而以其土沃無稅之故歸者如市昨今年所聚已至三四千戶則來頭樂赴者之繮屬不絕從可知矣目今累萬名流民棲遑道路無所止泊故如干民人連訴巡營與備局又欲天聽徊徨京洛而亦無登徹之道終年旅店極爲愍惻重臣筵稟有分付道臣詳問江界論理狀聞之說而臣意則旣有六鎭邊將看審形便一番下詢則利害便否不待更査而自可曉然宜許先設慈城置吏營攝其餘三邑亦勿防限任其居接待民完聚次次設邑以爲安民固邊之道則國家幸甚生民幸甚批以安州安興站郭山雲興站驛路凋殘之弊曾亦聞之爾疏又若此況今使行勅行冠蓋交織之時其所蘇瘼尤豈歇後乎爾疏後錄關問道伯仍以好箇救弊之策狀聞事令廟堂分付四郡復設事重關防除民弊爲蔘政禁斧斤闢草萊之道許之固可但民不加得於隣國而所謂聚散之輩必是困於誅求怯於侵督挈往之他轉入這間而然此所以有甲乙之論不能便卽歸一也旣問道伯勢將待其狀本之上來後處之矣
정조 19년 · 강
召見諸承旨輪對官五部官員瓦署等郞官及吏曹判書沈煥之參判洪明浩承文院公事堂上李晚秀回榜武科壯元朴春遇于誠正閣
정조 19년 · 목
諸承旨持公事入侍也輪對官自九月二十一日至十二月初一日日次受點人竝來待也○敎曰回榜武科壯元朴春遇今日肅拜云使之殿庭謝恩仍爲入侍○予謂春遇曰年今幾何春遇曰今爲八十二歲矣予曰壯元之回榜甚稀貴矣爾於少時果善射否春遇曰在少壯時十巡貫革能得俱中矣予曰居在何處春遇曰自來員寒故初無定居矣予曰食物令戶曹給之爾其祗受予曰爾是誰族乎春遇曰與朴聖泰爲遠族矣予曰回榜在於明春其間留待於朴聖泰家好矣予謂煥之曰遠人收用之方有何商量者乎煥之曰姑未及採探矣
정조 19년 · 강
重推瓦署提調具㢞
정조 19년 · 목
承旨林濟遠啓言瓦署別提金兌煌月前日次旣以無所懷特敎更爲來待於後日次而今又無一言奏達者事甚可駭而本院請推之外無他可施之罰敎以渠何足責不能敎飭郞官之瓦署提調具㢞從重推考
정조 19년 · 강
推假監役洪樂宣洪樂受
정조 19년 · 목
承旨林濟遠啓言今日日次假監役洪樂宣洪樂受以受點中人來詣闕下終不入來誠極未安請推考徒之
정조 19년 · 강
命內閣直提學李晚秀遞差傳旨勿論
정조 19년 · 목
吏曹判書沈煥之啓言閣臣李晚秀以國子長事被禁推之命旋有分揀之敎而直提學之任自政院依例捧入遞差傳旨已啓下矣閣任仍否何以爲之敎以傳旨自在勿論中矣
정조 19년 · 강
命兵曹有廳收布官吏濫徵及奸民規避之弊嚴飭釐正不能檢戢之該守令狀聞論罪
정조 19년 · 목
兵曹正郞呂駿永所懷以爲有蔭子孫之設廳收布其來已久當初定式則壯丁收一疋兒弱收半疋矣兒弱收布則年前特命蕩減而以其名在案中之故外邑奸吏輩不無濫徵之弊而至於奸民則年遇壯丁或至二三十者又多冒稱兒弱規避身役故本廳收布有減無加嚴飭各道道帥臣奸吏之濫徵者痛繩以法奸民之冒稱者亦爲査實恐合事宜敎以聞甚痛駭令各該道帥臣拔例嚴飭一一釐正不能檢戢之當該守令狀聞論罪以爲懲後勵他之地査啓如或遲滯自本曹亦爲嚴飭
정조 19년 · 강
禁殺獄檢驗時切隣外橫侵之弊
정조 19년 · 목
刑曹正郞李觀秀所懷以爲殺獄檢驗三切隣取招者以其切隣之故謂有見知之事在法必問而取招後例卽嚴囚待其完決始爲放送故殺獄一出切隣逃避至以不當之人苟充取招不但全沒緊關於獄情反貽平民滯囚之弊此後則必以眞箇切隣取招而不當之人切句捉囚事分付京外恐合事宜從之
정조 19년 · 강
命儒生句自試所着枷事泮長登筵時稟處
정조 19년 · 목
刑曹正郞權▣所懷以爲臣之所掌適在考律色故取考秋官志考律條則先朝甲申年間有下敎曰場內不勤儒生自試所着枷下送云渠雖無狀其名則士士不可辱此後則勿爲自試所着枷雖下該曹如非科場用情勿爲枷囚近來禁亂官不知有禁令小小不謹之事輒皆着枷列坐於多士出入處士子之羞恥莫此爲甚雖以挾册一事言之大典通編所載不過停擧律而今皆着枷着枷律則杖罪以上也非但法意之徑庭有違受敎本意此後犯科儒生勿爲自試所着枷而押送本曹後本曹査實輕罪則卽爲勘放若犯用情重律則始乃枷囚一遵受敎恐合事宜敎以爾言然矣令四館所詳考試規泮長登筵時稟處以爲申明舊制之地
정조 19년 · 강
命赦令時徒年罪人之毋得移錄勿限年事令刑曹判堂稟處
정조 19년 · 목
刑曹佐郞徐應輔所懷以爲每當赦典雖於徒流以下竝放之時關係不輕之類道臣置之仍秩卽自古通行之例而年前以徒年罪人之未蒙放釋有非信赦令之意就其中不得不請仍者移錄勿限年事有所定式矣赦令雖重不過一時之惠澤徒律雖輕卽是萬世之關和其所關係不但止於赦令之不信而已且以徒年之罪改爲勿限年則是變輕爲重便一加律遇慶請仍固不失於法官執藝之義而因赦加律反有違於朝家廣惠之意自今以後諸道徒年罪人中如有關係不輕難於放釋者依舊例勿爲移錄只以本律區別稟仍以啓似甚得宜敎以出言於判堂使之稟處
정조 19년 · 강
飭各司吏胥揮項之禁
정조 19년 · 목
刑曹佐郞尹最遠所懷以爲凡係服餙之僭侈者自在當禁而近日奢汰轉甚閭巷匹庶皁儓下賤稍有家計則皆服紬衣揮項亦用貂皮者實爲可駭入於禁條中禁斷似好而至於吏胥之禁着揮項曾有先朝受敎而近來各司吏胥無難冒犯尤涉無嚴竝宜嚴飭申禁敎以近來衣章之僭越不止於紬衣毛具不必遽然設禁以致撓民下款吏胥揮項事旣有先朝受敎則犯禁可駭此亦在爾曹檢察之如何大抵服着皆有時體自兩班恥着額掩吏胥亦效之而然乎自內閣備局政院之吏守法則其餘風斯下之徒不令自禁如有官長必當禁飭矣
정조 19년 · 강
推訓鍊大將李柱國罷前判書李聖圭職仍命捉去禁吏之委折自刑曹査實草記刑曹佐郞金仁柱待守令窠差送